Bucla for

In informatica, un bucla for (o cyclo for) es un commando de fluxo de controlo pro specificar un iteration. Specificamente, un bucla for functiona executante un section de codice repetitemente usque un certe condition ha essite satisfacite. Le nomine "bucla for" proveni del parola anglese for (pro).

Le buclas for ha duo partes: un capite e un corpore. Le capite defini le iteration e le corpore es le codice que es executate un vice per iteration. Le capite sovente declara un contator de bucla o variabile de bucla explicite. Isto permitte al corpore de saper qual iteration es in curso de execution. Le buclas for es typicamente usate quando le numero de iterationes es cognoscite ante de entrar in le bucla. Un bucla for pote esser considerate como un abbreviatura de un bucla while ("durante que") que incrementa e testa un variabile de bucla.

Diverse parolas-clave es usate pro indicar le uso de un bucla for: descendentes de ALGOL usa for (pro) e descendentes de Fortran usa do (face). Il ha alteres possibilitates, per exemplo COBOL que usa PERFORM VARYING.

For es usate como le parola-clave in multe linguages de programmation pro introducer un tal bucla. Le termino in anglese data de ALGOL 58 e esseva popularisate in ALGOL 60. Es le traduction directe del anterior germano für que esseva usate in Superplan (1949-1951) per Heinz Rutishauser. Rutishauser esseva implicate in definir ALGOL 58 e ALGOL 60. Le corpore de bucla es executate "pro" le valores date del variabile de bucla. Isto es plus explicite in versiones de ALGOL del commando for ubi un lista de valores possibile e incrementos pote esser specificate.

In Fortran e PL/I, le parola-clave DO es usate pro le mesme cosa e on lo appella un bucla do; isto es differente de un bucla do-while.

Categoria:Programmation